text: হুগলি-চুঁচুড়া পৌরসভা হল ভারতের পশ্চিমবঙ্গ রাজ্যের হুগলি জেলার অন্তর্গত চুঁচুড়া মহকুমার সদর হুগলি-চুঁচুড়া ও তার পারিপার্শ্বিক এলাকাগুলি (ব্যান্ডেল) পরিচালনাকারী পৌর স্বায়ত্ত্বশাসন সংস্থা।
  
  ইতিহাস
  প্রাচীন সপ্তগ্রাম বন্দরনগরীর পতনের পর ১৫৩৭ সালে পর্তুগিজরা হুগলি শহরের পত্তন করেন। পরবর্তীকালে ব্রিটিশরা এই শহরটি দখল করে নেয়। অপরদিকে সপ্তদশ শতাব্দীতে একটি ওলন্দাজ বসতি হিসেবে চুঁচুড়া শহরটি গড়ে উঠেছিল। সুমাত্রায় তাদের অধিকারের বিনিময়ে এটি ব্রিটিশদের হস্তগত হয়। এরপর ১৮৬৫ সালে হুগলি ও চুঁচুড়া শহর দু’টি নিয়ে স্থানীয় প্রশাসন পরিচালনা ও রাজস্ব সংগ্রহের উদ্দেশ্যে হুগলি-চুঁচুড়া পৌরসভা প্রতিষ্ঠিত হয়েছিল। এই পৌরসভার প্রথম চেয়ারম্যান ছিলেন ককরেল এবং জি. এস. পার্ক ছিলেন প্রথম ভাইস চেয়ারম্যান।
  
  হাজি মহম্মদ মহসিন, ভূদেব মুখোপাধ্যায়, কাজী নজরুল ইসলাম, জ্যোতিষচন্দ্র ঘোষ, বিজয় মোদক, বিজ্ঞানী উপেন্দ্রনাথ ব্রহ্মচারী, শম্ভুনাথ দে, গণিতজ্ঞ নারায়ণচন্দ্র ঘোষ, ক্রীড়াবিদ মনোরঞ্জন পোড়েল, ড. মুরারি মুখোপাধ্যায় প্রমুখ বিশিষ্ট ব্যক্তিরা এই শহরে বাস করেছেন।
  
  ভূগোল
  হুগলি-চুঁচুড়া পৌর এলাকার আয়তন ১৭.২৯ বর্গ কিলোমিটার এবং ২০১১ সালের জনগণনার প্রতিবেদন অনুযায়ী এই পৌর এলাকার মোট জনসংখ্যা ১৭৭,৮৩৩।
  
  ১৯৮৫ সালের হিসেব অনুযায়ী, হুগলি-চুঁচুড়া পৌর এলাকার মোট জনসংখ্যার ২৪.৭২ শতাংশ ছিলেন শ্রমজীবী ও ৭৫.২৮ শতাংশ ছিলেন অ-শ্রমজীবী এবং প্রধান শ্রমজীবীদের ২৫.৪৯ শতাংশ ছিলেন শিল্প শ্রমিক।
  
  স্বাস্থ্য পরিষেবা
  ৫৫০ শয্যাবিশিষ্ট হুগলি জেলা হাসপাতাল, ৯৮ শয্যাবিশিষ্ট চুঁচুড়া পুলিশ হাসপাতাল ও ২৭ শয্যাবিশিষ্ট হুগলি কারা হাসপাতাল হুগলি-চুঁচুড়া পৌর এলাকার মধ্যে অবস্থিত।
  
  নির্বাচন
  ২০১৫ সালের পৌর নির্বাচনে হুগলি-চুঁচুড়া পৌরসভায় সর্বভারতীয় তৃণমূল কংগ্রেস ২৫টি আসন, ভারতের কমিউনিস্ট পার্টি (মার্ক্সবাদী) (সিপিআই(এম)) ৩টি আসন, সারা ভারত ফরওয়ার্ড ব্লক ১টি আসন ও ভারতীয় জাতীয় কংগ্রেস ১টি আসন জয় করে।
  
  ২০১০ সালের পৌর নির্বাচনে হুগলি-চুঁচুড়া পৌরসভায় সর্বভারতীয় তৃণমূল কংগ্রেস ২৪টি আসন, ভারতের কমিউনিস্ট পার্টি (মার্ক্সবাদী) (সিপিআই(এম)) ৩টি আসন, সারা ভারত ফরওয়ার্ড ব্লক ২টি আসন ও ভারতীয় জাতীয় কংগ্রেস ১টি আসন জয় করেছিল।
  
  ২০১০ সালের পৌর নির্বাচন সম্পর্কে দ্য গার্ডিয়ান পত্রিকায় মন্তব্য করা হয়, "আজকের পৌর নির্বাচনগুলি বিগত কয়েক দশকের তুলনায় ব্যতিক্রমী: ১৯৭০-এর দশক থেকে যে কমিউনিস্টরা পশ্চিমবঙ্গের প্রধান শহরগুলিতে প্রায় কোনওরকম বিরতি ছাড়াই আধিপত্য বজায় রেখেছিল, তাঁরা আজ বিপর্যয়ের সম্মুখীন… এইবার পরাজয় সম্ভবত চূড়ান্ত এবং হয়তো এটি ভারতের কমিউনিস্ট পার্টি-মার্কসবাদীর (সিপিআইএম) সমাপ্তির সূচনার সংকেত।"
  
  ২০০৫ সালের পৌর নির্বাচনে হুগলি-চুঁচুড়া পৌরসভায় ভারতের কমিউনিস্ট পার্টি (মার্ক্সবাদী) (সিপিআই(এম)) ১৫টি আসন, বিপ্লবী সমাজতন্ত্রী দল (আরএসপি) ২টি আসন, সারা ভারত ফরওয়ার্ড ব্লক ১টি আসন, ভারতীয় জাতীয় কংগ্রেস ৩টি আসন ও সর্বভারতীয় তৃণমূল কংগ্রেস ৯টি আসন জয় করেছিল।
  
  ওয়ার্ড
  ২০১৫ সালের পৌর নির্বাচনের ফলাফল সহ হুগলি-চুঁচুড়া পৌরসভার ওয়ার্ডগুলির বিবরণ নিচে দেওয়া হল:
  
  এই সারণিতে সংশ্লিষ্ট এলাকাগুলির সাধারণ ইঙ্গিত দেওয়া হয়েছে, এটি পূর্ণাঙ্গ বিবরণ নয়।
  
  তথ্যসূত্র
  
  বিষয়শ্রেণী:পশ্চিমবঙ্গের পৌরসভা
  বিষয়শ্রেণী:ভারতের পৌর এলাকা
  বিষয়শ্রেণী:ভারতের পৌরসভা
title: হুগলি-চুঁচুড়া পৌরসভা